钦定古今图书集成/明伦汇编/官常典/第790卷 > 郑仅
## 钦定古今图书集成/明伦汇编/官常典/第790卷 > 郑仅

按《宋史》本传：“仅字彦能，徐州彭城人。第进士，为大名
府司户参军。留守文彦博以为材，部使者檄往他郡，
彦博曰：‘如郑参军讵，可令数出’。奏改司法，迁冠氏令。
河决府西，檄夜下，调夫急，仅方阅保甲，尽籍即行，先
他邑至，决遂塞。使者怒劾之，留守王拱辰争于朝曰：
‘微冠氏，城民鱼矣’。”犹坐罚金。时河朔饥，盗起，独冠氏
无之，且不入境。他邑获盗，诘治之，盗因言：“郑冠氏仁，
故相戒不犯尔。”知福昌县，复值岁饥，悉意振贷，民不
流亡。当第赏，不肯自列。提举京东常平，入为户部员
外郎，至太府卿，加直龙图阁，为陕西都转运使。论馈
饷河、湟功，进集贤殿修撰、显谟阁待制。仅请籍闲田
为官庄。是岁，镇戎、德顺，收谷十馀万。会西宁高永年
战没熙河，帅臣归咎官庄夺属羌地，致其怨畔，诏罢
之，议者以为惜。改知宁州。诸军多杀老弱，持首要赏，
仅下令：“非强壮而能生致者，赏半之。”有内附羌追寇，
得老人，不忍杀，擒之乃其父也，相持哭，一军感动。时
诸路争进讨奏捷，仅独保境不生事，寇一不犯。徙秦
州，复为都转运使。召拜户部侍郎，改吏部侍郎、知秦
州。以显谟阁直学士、通议大夫卒，年六十七，赠光禄
大夫，谥曰“修敏。”子望之，自有传。